ועדת הכלכלה, כנסת 18, פרוטוקול מספר 249, 2010-06-02 09:30

אופיר אקוניס: שלום לכולם, אני מתכבד לפתוח את ישיבת הוועדה.

אופיר אקוניס: אנחנו ביום הסביבה הבינלאומי.

אופיר אקוניס: לכבודו החלטנו להעלות על סדר היום את תקנות התעבורה, התשס"ח-2008 בדבר בדיקות ועדכון ערכי פליטות מזהמים מכלי רכב, הצעת משרד התחבורה.

אופיר אקוניס: אני מבין שיש להצעה הזו – הבנתי זאת מהתייעצות בלתי פורמלית לפני הישיבה שיש כמה אי הבנות לגבי האם בכלל אנחנו צריכים לאשר את הדבר או לא צריכים לאשר.

אופיר אקוניס: מה המסקנה שלכם, לפני שנתחיל?

ניר ימין: התקנות שמשרד התחבורה העביר, אדוני, בסעיף המסמיך, מתייחסות לסעיף 4 וסעיף 70 לפקודת התעבורה.

ניר ימין: סעיף 4 אומר: "שר התחבורה רשאי בתקנות לקבוע הוראות המסדירות מתן רישיון רכב, חידושו, העברתו, צורתו, כללי החזקתו ותנאיו, לרבות תנאים בגלל הגבלת השימוש ברכב".

ניר ימין: לכאורה, לפי הסעיף הזה לא נדרש אישור ועדה.

ניר ימין: סעיף 70 (1) אומר כדלקמן: "שר התחבורה רשאי להתקין תקנות בעניינים אלה: הסדר התעבורה וקביעת כללים לשימוש בדרכים בשביל כלי רכב, הולכי רגל ואחרים, לרבות לעניין צמצום זיהום אוויר ובכלל זה כללים באישור ועדת הכלכלה של הכנסת בדבר קביעת כתיב אחיד בעברית, בערבית ובאנגלית של שמות המופיעים על גבי תמרורים המוצבים בדרכים".

ניר ימין: יש ספק אם אישור הוועדה נוגע גם לצמצום זיהום האוויר או רק לעניין הכיתוב.

ניר ימין: זו שאלה אחת.

ניר ימין: השאלה אחרת: האם עבירה על התקנות, כלומר אם אדם נוסע בניגוד לתקנות האלה, עם זיהום אוויר שעולה על המותר - האם הוא עובר עבירה פלילית?

ניר ימין: התקנות מתייחסות לעניין מכוני הרישוי - -

אופיר אקוניס: מי בכלל יכול לבדוק את זה?

ניר ימין: לא, זה משרד התחבורה, בצדי הדרך - -

אופיר אקוניס: משרד התחבורה או המשרד להגנת הסביבה?

קריאה: המשרד להגנת הסביבה.

אופיר אקוניס: שיש שניים כאלה היום, לא?

קריאה: לא.

קריאה: יש 6 היום.

אופיר אקוניס: אני בדקתי, בשנת 2002, כשהייתי יועץ שר המשפטים, לא היתה כל מערכת הכבישים הזאת.

אופיר אקוניס: נסעתי למשרד המשפטים, נסענו דרך סנהדריה ונקלעתי לענן של זיהום אוויר מרכב של ת"ת – תלמוד תורה, אם אינני טועה.

אופיר אקוניס: כמעט נחנקתי למוות בתוך האוטו שלי.

אופיר אקוניס: זו תופעה מאד מצערת בירושלים, אני רואה אותה פחות במקומות אחרים בארץ, אבל זה היה נורא.

אופיר אקוניס: התקשרתי למשרד להגנת הסביבה ושאלתי כמה פקחים יש, ואמרו לי ששניים.

אופיר אקוניס: אז ענו לי שישה?

אופיר אקוניס: יפה.

אופיר אקוניס: מ- 2002 ל- 2010, כאשר כל נושא איכות הסביבה והגנת הסביבה הפך- לא הייתי אומר למרכז סדר היום הבינלאומי אבל בוודאי תופס יתר נפח.

אופיר אקוניס: זה מה שהמדינה יכלה לספק?

אבי מושל: כיום יש שישה, אנחנו רוצים שישה נוספים.

אופיר אקוניס: אז מה זה שייך לניידת של משרד התחבורה?

אבי מושל: משרד התחבורה בודק -- בדרכים, של כלי הרכב.

אבי מושל: אנחנו בודקים את הנושא של זיהום אוויר.

אופיר אקוניס: ואתם מוצאים מישהו?

אבי מושל: בערך 10% מכלי הרכב שאנחנו בודקים נמצאים לא תקינים.

אופיר אקוניס: זה בדיקות אקראיות על הכבישים?

אבי מושל: זה בדיקות אקראיות על הכבישים.

אבי מושל: 10% מאלה שנבדקים.

אבי מושל: זה לא אומר ש- 10% מכלי הרכב הם לא תקינים.

אבי מושל: זה אומר ש- 10% מהנבדקים לא תקינים.

ניר ימין: חוץ מאשר התקנות שנוגעות לרישום ולרישוי, יש תקנות שנוגעות לפחממנים, שהם תקנות של המשרד להגנת הסביבה, שלא קשורות לעניין רישום וחידוש הרישיון, אם הבנתי נכון - -

אבי מושל: לא, הן גם.

ניר ימין: ולעניין האחרון, שלמיטב זכרוני, גם תקנה 318א' בעת התקנתה אושרה בוועדה.

שרית זוכוביצקי: כל הסעיף הזה, כל התקנה הזו – תמיד היגיעה לכאן.

אופיר אקוניס: מה זה, התקנות מחולקות – בעצם, הבדיקות הן על רכבים חדשים?

אופיר אקוניס: כבר לא חדשים – משנת 95 ומעלה ומשנת 94 ומטה?

קריאות: כן.

אופיר אקוניס: ומה ההבדלים ביניהם?

אופיר אקוניס: אולי תסבירו.

אופיר אקוניס: ראיתי את השר לאיכות הסביבה, הוא בוועדת הפנים.

אופיר אקוניס: אגב, הייתי שמח ללכת לשם אם הייתי מספיק – את התקנות למניעת רעשים.

אופיר אקוניס: איך מדינה נורמאלית מאפשרת לדבר הזה שהוא פשע, ממש, נגד האזרחים של עירית תל אביב, להפעיל גם את המכונית הירוקה הזו שמלכלכת את הכביש, מעכבת את התנועה, ב- 8 בבוקר, ולידה הולך אדם, שלא משנה שהוא מעשן, על פי רוב, עם סיגריה בפה ומעיפים גרגירי אבק לקומה ה- 12 וה – 14, והרעש הוא מחריד.

אופיר אקוניס: והזיהום – רואים אותו.

אופיר אקוניס: זה לא זיהום שקף.

אופיר אקוניס: אתה מעלה את כל גרגירי האבק לשמיים.

אופיר אקוניס: אני מקווה שהתקנות האלה יעברו היום, אתם מחילים אותן ממחר.

אופיר אקוניס: זה בוועדת הפנים.

אופיר אקוניס: הייתי שמח פה לעשות את זה אבל אני מבין שזה עניין של ועדת הפנים.

אופיר אקוניס: ועדיין, למרות שזה יום הגנת הסביבה הבינלאומי, התחבורה תציג, ואחרי כן אתה.

אבנר פלור: על פי תקנת התעבורה 318 ישנם תנאים לרישום רכב, כאשר אחד התנאים זה בדיקת CO ולמבדה, זה, בעצם, התנאי לרישום הרכב.

אבנר פלור: היום, הבדיקה שמבוצעת – לפני שאני אכנס לבדיקה שמבוצעת, גם היתה החלטת ממשלה ב- 2007 שהחליטה על יישום הדירקטיבה האירופאית המחמירה יותר בנושא של בדיקות, לרכב בנזין, גם בנושא של ה- CO וגם בנושא של ה-HC.

אבנר פלור: אנחנו, מבחינתנו היום, מבחינת התקנות עצמן, ערכי הבדיקה של ה- CO לרכב בנזין, ערכי הבדיקה הם אחידים כתלות בשנת ייצור של הרכב ובטכנולוגיה של הרכב.

אבנר פלור: זה ערך אחיד.

אבנר פלור: מה שאנחנו בעצם מציעים כאן זה בדיקות של CO לפי דגמי המנוע והרכב, כשבעצם, לכל דגם ותוצר רכב יש הרכב בדיקה שהיצרן על פיו תכנן את הרכב עצמו.

אבנר פלור: זה, בהתאם גם לדירקטיבה האירופאית שמאפשרת בדיקה על פי דגמי ותוצרי הרכב.

אבנר פלור: זה אחד, לגבי כלי רכב משנת 95 ומעלה, כשכלי הרכב האלה, כמו ששאלת – מדוע החלוקה, אז גם בדירקטיבה האירופאית ישנה חלוקה של רכבים שמצוידים בממיר קטליטי ובין רכבים שלא מצוידים.

אבנר פלור: אלה שמצוידים, הבדיקה שם מחמירה יותר והתנאים מחמירים יותר, ולכן החלוקה הזו.

אופיר אקוניס: שהם פחות מזהמים?

אבנר פלור: הפוך.

אופיר אקוניס: הרכבים החדשים הם פחות מזהמים כי הם מצוידים בממיר קטליטי, אבל הבדיקה עליהם יותר מחמירה.

קריאה: כן.

אופיר אקוניס: פעם הייתי בטסט לאוטו, בסוף שנות ה-90, מתי שהוא.

אופיר אקוניס: נפלתי בבדיקה הזו, של רכב גולף, והייתי צריך לעשות בדיקה נוספת.

אופיר אקוניס: עשיתי את התיקון, כי לא עמדתי בבדיקה הזו.

אופיר אקוניס: \

אופיר אקוניס: לעומת זאת אוטו לידי שהיה משנת ייצור 67 בערך, פיח של עשן עלה, והוא עבר.

אופיר אקוניס: שאלתי את הטסטר איך זה יכול להיות והוא אמר לי – זה אוטו ישן.

אופיר אקוניס: הוא יכול לזהם ללא הפרעה.

אופיר אקוניס: אני, לאוטו חדש, עם ממיר קטליטי הייתי צריך לעבור בדיקה נוספת.

אבנר פלור: גם צריך לקחת בחשבון שקודם כל מדובר בכלי רכב מעל 95 בלמעלה ממיליון ו-900 כלי רכב.

אבנר פלור: כשמדברים על 300 אלף כלי רכב מתחת לשנת 94, שגם הנסועה שלהם היא פחותה, ובמקביל לזה – בטח שמעת על התכנית יחד עם המשרד להגנת הסביבה, שאנחנו עושים – תכנית הגריטה.

אבנר פלור: עד היום נגרטו למעלה מ – 5,000 כלי רכב, מאז שהתחלנו, וזה המון, יחסית.

אופיר אקוניס: מתי זה התחיל?

אבנר פלור: בינואר 2010.

אופיר אקוניס: זה רק התחיל בינואר 2010 וכבר נגרטו 5,000?

אופיר אקוניס: – יפה, זה טוב.

אבנר פלור: לגבי הבדיקה השניה – אז כמו שאמרתי, הבדיקה הראשונה בעצם מתבססת על הדירקטיבות האירופאיות ועל המקובל במדינות המתקדמות.

אבנר פלור: הבדיקה השניה- הבדיקה של הפחממנים.

אבנר פלור: מדובר בכלי רכב משנת 94 ומטה, כשבעצם ערכי הבדיקה נקבעו על סמך מחקר שעשה הטכניון, הוא לקח מדגם מייצג של כלי רכב, ואותו ערך נקבע על ידם.

אבנר פלור: זה גם מבוצע במדינות מסוימות באירופה.

אבנר פלור: נכון שלא בכל אירופה, זה גם לא בדירקטיבה האירופאית אבל זה מבוצע.

אבנר פלור: ובעצם, יש לנו תימוכין מקצועי של המחקר של הטכניון שביצע את הבדיקה.

אופיר אקוניס: כמובן שהעלויות של הבדיקה מתגלגלות על הציבור.

אופיר אקוניס: למה?

אופיר אקוניס: זה לא חלק מהטסט?

אבנר פלור: זה חלק מהטסט.

אבנר פלור: אני אסביר.

אבנר פלור: העלויות של הבדיקה, לגבי בדיקת ה- CO מכיוון שאנחנו הולכים לפי דגם ותוצר המנוע אז זה איסוף נתונים, זה לפעמים – ישנם מכונים שמחויבים להוסיף מכשור נוסף כי זמן הבדיקה עולה, כיוון שבודקים עכשיו לא ערך אחיד לכולם - -

לאה ורון: אבל אמרתם שהבדיקה של הרכבים עם הממיר הקטליטי היא יותר מעמיקה ויותר יסודית, וכו'.

לאה ורון: אז היא עולה,לפי דברי ההסבר שלכם, 6.6 שקלים, ואילו הבדיקה לכלי רכב ישנים יותר, שהיא יותר פשטנית – היא עולה 8,9 שקלים?

דפנה עין דור: אבל יש הרבה פחות כלי רכב ולכן העלות של כל רכב - -

לאה ורון: מה זה, סבסוד צולב מרכב לרכב?

דפנה עין דור: לא, היא מתחלקת.

דפנה עין דור: בדיוק כדי לבטל את הסבסוד הצולב אנחנו מעמיסים את כלל העלות הזו על כלי הרכב שזה רלבנטי, ובגלל שיש מעט כלי רכב כאלה, אז העלות פר רכב היא יותר גבוהה.

אופיר אקוניס: אז הוא גם נוסע באוטו יותר ישן, כנראה מעמדו החברתי הוא נמוך והוא גם משלם יותר.

אופיר אקוניס: אגב, הסכומים הם לא ענקיים, אבל עדיין - -

לאה ורון: עלות הבדיקה לא מגלמת את ההוצאות של מכון הרישוי?

ניר ימין: היא מגלמת.

ניר ימין: מה שהם אומרים – שכלי רכב ישנים יש פחות, ולכן יש פחות אנשים לשלם את אותה העלות.

ניר ימין: וכלי רכב חדשים יש יותר ולכן - -

אבנר פלור: אבל יש לקחת בחשבון - -

אבי גלנצר: אני יושב ראש איגוד מכוני הרישוי.

אבי גלנצר: לא מדויק מה שנאמר כאן.

אבי גלנצר: אני אסביר.

אבי גלנצר: רכב מ- 94 ומטה לא משלם את עלות בדיקת זיהום האוויר עד היום.

אבי גלנצר: הוא משלם רק 62 שקלים.

אבי גלנצר: לעומת רכב שהוא חדש, ויש לו בדיקה יותר מעמיקה, ומשלם היום 84 שקלים, כך שבכל מקרה הוא משלם פחות.

אבי גלנצר: התוספת הזו, גם אם היא תבוא, והיא תבוא – הוא ישלם עדיין הרבה פחות מרכב חדש.

אבי גלנצר: זה מה שצריך לדייק, בבדיקה.

אופיר אקוניס: 84 שקלים זה תוספת למה?

אבי גלנצר: היום, החלוקה של הרישוי היא 62 שקל כולל מע"מ לרכב עד 94, ומעל 94 יש תוספת של עוד 24 שקלים שזו תוספת לבדיקת זיהום האוויר, לרכב חדש, כמובן, שהוא בעל ממיר קטליטי, לפי - -

אופיר אקוניס: כמה עולה הטסט, בכלל?

אבי גלנצר: הטסט עולה 62 ועוד 24.

אבי גלנצר: זה הכל.

דפנה עין דור: זה רק התשלום עבור מכון רישוי שבודק את הרכב, לא האגרה השנתית.

אופיר אקוניס: אז רכב שנכנס למכון רישוי – זה מה שהוא משלם?

אבי גלנצר: כן.

אבי גלנצר: שמינית מחיר מאירופה, ועובדים לפי התקן האירופאי.

אופיר אקוניס: יש את רישיון הרכב – זה, למדינה, כמה זה, בערך?

דפנה עין דור: ממוצע לכלי רכב – 1,100 - - תלוי - -

קריאה: מאות שקלים.

אופיר אקוניס: אז זה הסכום שאתם לוקחים?

דפנה עין דור: זה מפוקח על ידינו.

אופיר אקוניס: האמת היא שזה באמת סכום נמוך, לטסט שנתי.

אבי מושל: אנחנו רוצים להגיד שאנחנו מחכים כבר המון זמן לתקנות האלה, שיאושרו, אלה תקנות מאד חשובות.

אבי מושל: הן מתאימות, אל"ף את הדרישות של הדירקטיבה בבדיקות שמבוצעות בכלי רכב, והבדיקה שמבוצעת במכוני הרישוי היא בדיקה שמבוצעת לכל כלי הרכב, ולכן היא מאד מאד חשובה לנו.

אבי מושל: הבדיקות של הפחממנים חשובות לנו מאד מהבחינה של הפחתה של זיהום ממגזר שהוא היום מזהם מאד כבד.

אבי מושל: הם מהווים בסך הכל 15% מצי הרכב, המכוניות האלה, אבל הפליטה שלהם היא מעל 40% מכלל הפחממנים.

אבי מושל: לכן, חשוב מאד שאנחנו נקבע את הדרישות האלה כמו שהן כתובות.

יהודה גסנר: אני מהנדס מנהל הדלק.

אופיר אקוניס: אתם ביקשתם שאנחנו נאשר את ביטול דלק 96, נכון?

אופיר אקוניס: אנחנו נעלה את זה לסדר יומה של הוועדה.

לאה ורון: הגיע לוועדה ב- 18 במאי.

אופיר אקוניס: אנחנו נכבד את פנייתכם בעניין הזה ונעלה את זה לסדר היום.

אופיר אקוניס: זה לישיבה נפרדת.

יהודה גסנר: אני מבקש להדגיש שגם ה- 96, וגם בנזין 95 עומדים בתקני יורו 5, זאת אומרת, אנחנו, באיכות הדלקים בוודאי צמודים לתקינה האירופאית.

יהודה גסנר: לאור הניסיון שלנו בדלק 96 שבזמנו הכיל גופרית וכשרצינו להסיר את הגופרית נתקלנו בבעיות עם קבלת המידע מיצרני הרכב האם ניתן ומה הם התנאים, אני פה מעלה, כדי שנקבל את המידע המדויק, כאשר אנחנו רוצים לבדוק את הפליטות מהרכב הישן, האם המידע הזה אכן יהיה מידע שהרכב תוכנן לפיו ויכול לעמוד בהגדרות האלה.

יהודה גסנר: כמובן שבפן השני, המידע הזה צריך להיות זמין לטובת המוסכים והמכונים שבודקים את זה.

עומרי שגב: על אף שלצה"ל יש סמכות רישוי עצמאית אנחנו בדרך כלל מנסים לעבוד לפי הדין האזרחי גם כדי לעמוד בסטנדרטים, זאת אומרת – אם לרכב יש גובה מסוים, אז נעמוד לפי הסטנדרטים של הגובה, שלא ניכנס לאיזשהו גשר.

עומרי שגב: אנחנו משתמשים במערכת הכבישים הישראלית - גובה פנסים וכו'.

עומרי שגב: אשר לתקנות האלה יש לצה"ל מספר רכבים אשר רובם המכריע נמצא במחסני חירום, בימ"חים.

עומרי שגב: הרכבים הלאה הם רכבים שמשמשים אותנו רק בשעת חירום ובזמן תרגילים, וחלקם הגדול נמצא מתחת לשנת 94.

אופיר אקוניס: אל תדאיג אותנו.

עומרי שגב: חלק מהרכבים הם מתחת לשנת 94, ולכן הבדיקה של הפחממנים רלבנטית גם אליהם.

אופיר אקוניס: הם גם בטח לא מותנעים הרבה זמן.

עומרי שגב: הם נמצאים בשימוש בחירום ובתרגילים, ולכן הם נוסעים יחסית מעט ומזהמים, כנגזרת מזה, יחסית מעט.

עומרי שגב: אשר על כן אנחנו מבקשים להחריג את הרכבים שנמצאים במעמד של מעמד חירום.

עומרי שגב: יש לנו מספר רכבים שהם רכבים ממעמד סדיר שהם רכבים שמזוודים בזיווד מיוחד, רכבים שנוסעים גם בזמן סדיר, ולהם אנחנו לא מבקשים החרגה, אנחנו מבקשים שנתיים ימים כדי להחליף את הרכבים או את המנועים, בהתאם.

עומרי שגב: זו הבקשה שלנו.

ניר ימין: מאחר ויש לצה"ל רשות רישוי עצמאית, למה אתם לא יכולים מתוקף סמכות

ניר ימין: כם כרשות רישוי להחריג או לעשות את ההתאמות הנדרשות לכלי הרכב המסוימים שאתה מבקש להתאים?

עומרי שגב: פתחתי ואמרתי בתחילת דבריי- אנחנו מנסים לעבוד גם לפי הדין האזרחי.

עומרי שגב: אנחנו משתמשים באותה רשת כבישים, נושמים את אותו אוויר, בסופו של דבר, ולכן אנחנו מבקשים - - -

ניר ימין: אז צריך לבטל את רשות הרישוי העצמאית של צה"ל?

ניר ימין: אתה אומר שהדין האזרחי אמור לחול.

ניר ימין: למה בתוך תקנות התחבורה צריך להחריג, אם צה"ל יכול לעשות את זה מסמכותו?

עומרי שגב: מבקשים ממשרד התחבורה מזה כמה וכמה שנים.

עומרי שגב: אנחנו מבקשים גם ברמת אצילת סמכויות, אנחנו מבקשים ממשרד התחבורה למרות שאנחנו יכולים לעשות את זה ברמה עצמאית על ידי סמכות הרישוי שלנו, וגם בנושא תקנות נוספות – גובה פנסים, גובה של רכב.

עומרי שגב: אנחנו בסופו של דבר עומדים בסטנדרטים האזרחיים כי אנחנו משתמשים באותה רשת תחבורתית שנמצאת במדינת ישראל.

עומרי שגב: לכן אנחנו צריכים פטור ספציפי, החרגה ספציפית גם למקרה הזה.

עומרי שגב: נכון שעקרונית אפשר היה להסתדר גם בלי זה, אבל אנחנו מבקשים שתהיה לנו החרגה ספציפית כי אנחנו חלק, בסופו של דבר, מהמערכת התחבורתית במדינת ישראל.

אופיר אקוניס: גם למשרד המשפטים יש הערה לדבריך, בעניין הזה, כדי שנבין את הדברים.

אופיר אקוניס: אני, באופן אישי, מכבד את הבקשה, כמובן, אבל אני מנסה להבין את ההיבט המשפטי.

יערה למברגר: נראה לי ראוי שצה"ל מנסה לנהוג בהתאם לסטנדרטים - -כעיקרון כללי, אבל מבחינה משפטית פורמליסטית אני לא מבינה איך זה קשור לתקנות האלה, כיוון שהתקנות מתייחסות לרישום רכב מנועי.

יערה למברגר: מדובר על רישום ברשות הרישוי, במשרד התחבורה, ומכוח הסמכויות בפקודת התעבורה, זאת אומרת, בסעיף 4, בסעיף 70 – אני לא רואה, אם הרישום לא נעשה במסגרת הזאת או - - זאת אומרת, זה לא יחול לגביו.

יערה למברגר: ברגע שזה לא חל לגביו, אין צורך להחריג.

יערה למברגר: אם, בנהלים פנימיים אתם רוצים, בסך הכל, באופן כללי, לפעול בהתאם לתקנות הללו - - לכתוב בנהלים "פרט לרכבי חירום" או - - -זה נראה לי ראוי ונכון, אבל זה לא המקום, נראה לי.

אופיר אקוניס: אתה פטור בכל מקרה, כפי שהבנתי.

ניר ימין: הם לא עובדים לפי תקנה 18א'.

ניר ימין: הם לא הולכים לרשות הרישוי של משרד התחבורה, הם הולכים לרשות הרישוי של צה"ל, ולכן, לכאורה, התקנה הזו לא אמורה לחול לגבי כלי הרכב.

ניר ימין: וכלי הרכב של צה"ל לא אמורים להגיע למכון רישוי שהתקנות האלה חלות עליו.

עומרי שגב: חלקם מגיעים גם למכוני רישוי אזרחיים.

ניר ימין: אבל הם לא חייבים.

אבי מושל: - - שלטובתם כדאי שהם כן יעמדו בסטנדרטים האלה.

אבי מושל: אלה סטנדרטים שחשוב לעמוד בהם, גם ברכב חירום, וצריך לעמוד בסטנדרטים שמונעים דליפה מוגברת, ברמות כאלה.

ניר ימין: אבל זו לא השאלה שעולה כאן.

אופיר אקוניס: כלומר, אתה אומר לייעוץ המשפטי של הצבא – שהתקנות האלה לא חלות עליו.

אופיר אקוניס: אז זה פוטר אותך בכלל, הפטור הוא יותר גורף ממה שחשבת.

אופיר אקוניס: אם יש לכם משרד רישוי וטסטים – למה אתם עושים את זה גם בחוץ?

עומרי שגב: מן הסתם אנחנו מכירים את זה שאנחנו סמכות רישוי עצמאית, ואנחנו יכולים לעשות את זה בעצמנו, אבל עוד פעם – אנחנו בדרך כלל נוהגים לקבל גם החרגה קונקרטית ותקנות בהתאם לדין האזרחי, על מנת שנוכל להתאים את עצמנו גם לדין האזרחי ושלא נצטרך להשתמש בפטור הגורף שיש לנו.

עומרי שגב: זו המדיניות שלנו.

אופיר אקוניס: יועצת השר, למה אין הצבעות על התקנות בוועדת הפנים?

מירי שאול: הם עדיין דנים.

אופיר אקוניס: אם צריך אני רוצה להשתתף בהצבעה על התקנות החשובות האלה.

מירי שאול: השר רוצה לבוא לכאן.

אופיר אקוניס: אבל אין הצבעות?

אופיר אקוניס: חבל.

אופיר אקוניס: אנחנו נתחיל בקריאה.

שרית זוכוביצקי: "תקנות התעבורה (תיקון מס' ), התש"ע-2010.

שרית זוכוביצקי: בתוקף סמכותי לפי סעיפים 4 ו – 70 לפקודת התעבורה (להלן-הפקודה) ובאישור ועדת הכלכלה של הכנסת לפי סעיף 21א (א) לחוק יסוד: הכנסת, סעיף 2(ב) לחוק העונשין, התשל"ז-1977, אני מתקין תקנות אלה: תיקון תקנה 318א בתקנה 318א לתקנות התעבורה, התשכ"א-1961....." אני רק רוצה להקדים ולומר – אני והיועץ המשפטי לוועדה שוחחנו על הנוסח של התיקון, לא על המהות, והגענו לכלל מסקנה שאפשר לפשט את הנוסח משום שהרישה של סעיפים א(1) ו- א(2) היא דומה.

שרית זוכוביצקי: חוץ מזה, הערה נוספת - חשבנו שראוי להכניס את התקנות המוצעות תחת תקנת משנה (א).

אופיר אקוניס: אני עכשיו קיבלתי עדכון –שמי שמתנגד לתקנות בוועדת הפנים זה השלטון המקומי, שהוא יוצר את הבעיה.

אופיר אקוניס: הוא גם יוצר את הבעיה וגם מתנגד לתקנות.

אופיר אקוניס: זה דבר מצער מאד.

אופיר אקוניס: מעל הגנת הסביבה יש גם את המפגעים מזיהום הסביבה, שהם אזרחי כל הערים האלה.

אופיר אקוניס: זה בכל הארץ הדבר הזה?

אופיר אקוניס: אני נתקל בזה בעיקר בעיר שאני גר, בתל אביב.

אופיר אקוניס: יש כמה רשויות – לא בטוח שכולן כאן.

אבי מושל: יש כמה רשויות שרכשו.

אופיר אקוניס: בטח פורום ה- 15.

שרית זוכוביצקי: אז אני רק רוצה להעיר הערה כללית לנוסח – עשיתי תיאום עם היועץ המשפטי של הוועדה והחלטנו לשכלל טיפה את הנוסח.

שרית זוכוביצקי: שתי הערות מרכזיות שאנחנו רוצים לכלול, ואני כבר אקרא את הנוסח, שהוא לא משנה במהות, הוא רק תיקונים לנוסח.

ניר ימין: סליחה, הוא כן משנה- בנוסח הקודם לא היו בדיקות שהיו תנאי לקבלת הרישוי, ולכן יכול להיות שזה היווה גם חלק מהשאלה האם נדרש אישור ועדה או לא, כי אם זו עבירה עצמאית זו עבירה פלילית ולא כחלק מהרישיון.

שרית זוכוביצקי: נכון.

שרית זוכוביצקי: אז אני אסביר.

שרית זוכוביצקי: אנחנו התכוונו שהבדיקות האלה, מטרת התיקון היא שהבדיקות החדשות יהוו חלק מהבדיקות שמבוצעות במכון הרישוי כתנאי לרישום הרכב ולחידוש רישיון הרכב מדי שנה.

שרית זוכוביצקי: כיון שכך, המקום הראוי להחיל את התקנות האלה זה במסגרת תקנת משנה (א) שכיום קובעת שני תנאים.

שרית זוכוביצקי: לכן, מה שאנחנו מציעים לעשות – שתקנת משנה (א1), (א2) וגם תקנת משנה (ד) יהיו תקנות משנה של (א), כדי שהם יחולו תחת הכותרת: "לא יירשם רכב ...

שרית זוכוביצקי: ולא יחודש רישיונו אלא אם כן....", ואז, למעשה, יהיו לנו חמישה סעיפים קטנים.

שרית זוכוביצקי: שניים הקיימים ושלושה חדשים.

שרית זוכוביצקי: וכמובן, נעשה אחר כך את ההתאמות בהפניות.

שרית זוכוביצקי: כמו כן, בסעיפים (א1) ו – (א2) המוצעים, כפי שהם כתובים היום, שיהפכו להיות (5) ו – (4), הרישה היא דומה, ולכן אנחנו מציעים לעשות תיקוני נוסח קטנים, שהרישה היא דומה ואנחנו נחיל את הבדיקות השונות על הרישה.

ניר ימין: רק תצייני שבתקנת משנה (א1) – אתם מציעים להתאים אותה ל – (א2), להוסיף את המילים: "המונע במנוע בזין" אחרי "רכב", בהתחלה.

שרית זוכוביצקי: נכון.

שרית זוכוביצקי: אז אני אקריא את זה כמו שהוא, ואם אפשר רק לאשר לנו לעשות את ההתאמות.

ניר ימין: אנחנו כמובן נפרט בפני הוועדה את השינויים.

שרית זוכוביצקי: אז אני מתחילה, ואני כבר מקריאה את הנוסח השונה: בתקנה 318א לתקנות התעבורה, התשכ"א-1961 בתקנת משנה (א), אחרי פסקה (2) יבוא: "(3) ברכב המונע במנוע בזנין, ששנת ייצורו 1995 או לאחריה, לא תעלה תכולת חד תחמוצת הפחמן CO בגזים הנפלטים מרכב בסיבובי סרק על הערך שקבע יצרן הרכב, לדגם הרכב והמנועה מופיע ברשימת הערכים המופקדת לעיון הציבור באגף הרכב במשרד התחבורה בשעות העבודה הרגילות של המשרד (להלן – רשימת הערכים); (4) ברכב המונע במנוע בנזין ששנת ייצורו 1995 או לאחריה, לא תעלה תכולת חד תחמוצת הפחמן CO בגזים הנפלטים מהרכב בסיבובים גבוהים כפי שקבע יצרן הרכב על הערך שקבע יצרן הרכב וערך הלמבדה שקבע יצרן הרכב המופיעים ברשימת הערכים".

שרית זוכוביצקי: אני מציע, מפה, ישר לעבור ל – (ד), כי זה יהיה (5).

שרית זוכוביצקי: זה יהיה סוג הבדיקה הבאה.

שרית זוכוביצקי: בדיקת הפחממנים, היא תהיה אחת הבדיקות במסגרת התנאים לרישום רכב וחידוש רישיונו.

שרית זוכוביצקי: אז אחרי (4) יבוא (5), שהוא (ד) היום: "ברכב המונע במנוע בנזין ששנת ייצורו 1994 ולפניה לא תעלה תכולת הפחממנים (HC) בסיבובי סרק על 1000 PPM".

ניר ימין: רק עניין ניסוחי – בשאר התקנות מופיע או לאחריה, אולי כדאי לכתוב כאן – "או לפניה", גם, כדי לשמור על האחידות.

שרית זוכוביצקי: בסדר גמור.

ניר ימין: רק להציג לפני הוועדה את כל התיקונים שהיו, כדי שיהיו ברורים יותר: תקנת 318א הרישה, כמובן, לא מוצע לתקן אותה.

ניר ימין: הרישה אומרת: "לא יירשם רכב מנועי למעט אופנוע ולא יחודש רישיונו אלא אם כן...." וכיום מפורטים שני תנאים: מתקן, ותנאי בנוגע ל – CO.

ניר ימין: מוצע להוסיף עוד שלושה תנאים.

ניר ימין: שני התנאים הראשונים מתייחסים לרכב המונע במנוע בנזין ששנת ייצורו 1995 או לאחריה – "לא תעלה תכולת חד תחמוצת הפחמן CO וגזים הנפלטים מהרכב" ועכשיו יש שני תתי תנאים: תת התנאי הראשון, בסיבובי סרק על הערך שקבע יצרן הרכב לדגם הרכב והמנוע המופיע, וכו' כמו שמופיע בתקנת משנה (א1) המופיעה לפני הוועדה, ותת התנאי השני יהיה לגבי גזים הנפלטים מהרכב בסיבובים הגבוהים, כפי שקבע יצרן הרכב, על הערך שקבע יצרן הרכב וערך הלמבדה שקבע יצרן הרכב, המופיעים ברשימת הערים.

ניר ימין: וכמובן, התנאי השלישי שציינה עורכת הדין לגבי הפחממנים.

ניר ימין: אז צריך לתקן.

לאה ורון: מה זאת הבדיקה הזו, של הלמבדה?

אבנר פלור: זה יחס אוויר –דלק שבודקים במנוע רכב, באמצעות מכשור בדיקה.

אבנר פלור: ערך הבדיקה הזה נקרא יחס למבדה, יחס אוויר –דלק.

אבנר פלור: זה בגלל האות הלטינית.

אופיר אקוניס: יש לכם הנחה – בכמה התקנה הזו תעלה את אחוז הכישלונות בטסט או תחייב בדיקה נוספת?

אופיר אקוניס: בדיקה נוספת זה תשלום נוסף, אם אינני טועה.

אופיר אקוניס: אז יש עליה.

אופיר אקוניס: אז אנחנו מתחילים להתגלגל למעלה.

אופיר אקוניס: הכישלון בבדיקה הזו לא מאפשר לרכב לעבור טסט.

שרית זוכוביצקי: נכון.

שרית זוכוביצקי: זה תנאי לחידוש הרישיון.

אופיר אקוניס: ואז, מה עושים?

אופיר אקוניס: אתה שולח אותו למקום אחר.

אופיר אקוניס: אני יוצא מהמכון ולא עברתי.

אבי גלנצר: הוא ניגש למוסך לתקן.

לאה ורון: לתקן את הממיר.

אבי גלנצר: זה לא תמיד ממיר.

אבי גלנצר: אנחנו מדברים על רכב חדש, מ – 95 ומעלה, ששם יש ממיר.

אבי גלנצר: מתחת לשנת 95 אין ממיר.

אבי גלנצר: הרכב מונע על ידי מאייד, זה משהו אחר.

אבי גלנצר: הוא מתקן וחוזר חזרה, כמובן.

אבי גלנצר: אבל מה שרציתי להדגיש - -

אופיר אקוניס: זה יכול להגיע לכמה אלפי שקלים.

אבי גלנצר: לפעמים זה יכול להגיע לאלפי שקלים אבל זה במיעוט.

אבי גלנצר: מה שרציתי להגיד – שהתחלנו לבדוק את כלי הרכב מ- 95 ומעלה לפני כמה שנים, בהתחלה, אחוז הכישלונות היה גבוה מאד, מפני שעד אז לא נבדקו הרכבים בשיטה כזו.

אבי גלנצר: לכן, אחוז הכישלונות היה קרוב ל – 30%.

אבי גלנצר: מאז שבעלי הרכב התחילו לטפל יותר ויותר ברכבים, היום, אחוז הכישלונות הוא הרבה יותר קטן, הוא מגיע ל – 10-11%, כך שיש שיפור, אין ספק שיש שיפור גדול במצב כלי הרכב במדינה מבחינת נושא זיהום אוויר.

לאה ורון: למה בדקתם את זה בעבר?

אבי גלנצר: התחלנו לבדוק את זה על פי הוראות משרד התחבורה, מהתקן האירופאי, מתאריך מסוים, לפני כמה שנים.

לאה ורון: ואז הכשלתם אנשים ברישוי על אף שהתקנות לא חייבו את הבדיקות האלה?

אבי גלנצר: לא, התקנות חייבו.

אבי מושל: התקנות עד עכשיו מחייבות בערך אחדי את כל כלי הרכב, וכאן יש חיוב שהוא לפי בדיקת ה - -

ניר ימין: לגבי רשימת הערכים שתועמד לעיון הציבור, אני מציע שזה יהיה גם באתר האינטרנט, אני לא חושב שרוב האנשים שצריכים לעבור טסט הולכים וצובאים על משרד התחבורה כדי לבדוק מה רשימת הערכים - -

אופיר אקוניס: אני לא יודע אם הם יצבאו גם על אתר האינטרנט.

אופיר אקוניס: גם איך הם ידעו?

דפנה עין דור: אין מה לעשות עם הערך הזה - -

ניר ימין: אז מה המטרה שזה מועמד לעיון הציבור?

אבי מושל: המטרה היא שבמכון הרישוי, וברישום של משרד התחבורה ייבדק באמת אותו ערך, שלא יהיה הבדל.

אבי מושל: אם משרד התחבורה מפקיד את רשימת הערכים אתה יכול להיות בטוח שבכל מכוני הרישוי יהיה רשום - -

ניר ימין: אז לכן חשוב שהצרכנים, שמי שצריך לעבור את הטסט הזה, יידע מה הערך שצריך לעמוד בו.

ניר ימין: כמובן שהנגישות היא הרבה יותר גבוהה כאשר זה מופיע באתר האינטרנט ולא במשדר התחבורה.

אבי מושל: היום, - - כל צרכן מקבל פלט, איזשהו פתק שבו רשום ממשרד התחבורה באיזה ערך הוא אמור לעמוד, וזה מוצמד לו לרישיון הרכב.

אבי מושל: אז מהבחינה הזו, היום כבר יש לכל צרכן את המידע לגבי הרכב שלו.

אבנר פלור: לא רק זה, גם כשהוא קונה את הרכב הוא מקבל את הערך הזה.

אבנר פלור: אלה נתוני יצרן הרכב, אלה לא לא סתם נתונים שהמצאנו.

אופיר אקוניס: אז מה הבעיה להעלות?

אבנר פלור: אנחנו מדברים פה על כלי רכב משנת 95.

אבנר פלור: זה מאגר נתונים שנאסף באמצעות מכוני הרישוי.

אבנר פלור: זה לא מאגר נתונים ממשלתי שנאסף, זה בתשלום.

אבנר פלור: לכן, על פי איך שמקובל היום ומה שאנחנו עושים - מעמידים את זה לעיון הציבור במשרד התחבורה.

אבנר פלור: זה משהו בעייתי לבוא ולהציג את זה באתר האינטרנט כי זה משהו בתשלום.

אבנר פלור: אלה הוויכוחים שישנם כל הזמן בוועדה עם התקנים של מכון התקנים.

ניר ימין: אבל שם יש זכות יוצרים.

ניר ימין: כאן אתה לא אומר שיש שאלה של זכות יוצרים.

אבנר פלור: יש, ודאי.

אבנר פלור: הנה - -

אבי גלנצר: אני אסביר.

אבי גלנצר: קודם כל, ישנם זכויות יוצרים.

אבי גלנצר: אנחנו, כאיגוד מכוני הרישוי רוכשים ממאגרי המידע בעולם את כל המאגרים האלה ומשתמשים בהם במכוני רישוי.

אבי גלנצר: יש לנו התחייבות כלפי המאגרים האלה בעולם לא להוציא אותם החוצה, אלא שהם יהיו לשימוש עצמי, ואנחנוו משלמים פר מכון, פר מסלול, פר מכשיר, עבור מאגרי המידע האלה.

אבי גלנצר: אסור לנו לפרסם אותם.

אבי גלנצר: לכן הם נמצאים במשרד התחבורה, באיכות הסביבה, ויהיו בכל מכון רישוי שפתוח לציבור.

ניר ימין: אז אני מציע, אדוני, כמו שנעשה בעבר, עד שתגובש העמדה הכללית לעניין שאלת זכות היוצרים – יש פסק דין תלוי ועומד בבית המשפט העליון לגבי השאלה - זו שאלה נפרדת לעניין מכון התקנים.

ניר ימין: מעלים כאן גם שאלה של זכות יוצרים.

ניר ימין: לכל הפחות אני חושב שאפשר לכתוב שהפניה לכך שהערכים האלה מופקדים לעיון הציבור תהיה באתר האינטרנט ואז - -

לאה ורון: באתר האינטרנט של משרד התחבורה.

לאה ורון: באתר האינטרנט של משרד התחבורה תהיה ההפניה.

שרית זוכוביצקי: אבל העמדה הזו שאתם מביעים היא כאשר מדובר בעבירה פלילית, אבל פה אנחנו מדברים על תנאים לרישוי רכב.

שרית זוכוביצקי: זו לא עבירה פלילית.

שרית זוכוביצקי: התקנה הזו מתייחסת לתנאים לרישוי רכב.

שרית זוכוביצקי: מי שלא יעמוד בה - לא יחודש רישיונו.

שרית זוכוביצקי: נכון שאנחנו בספק האם זה צריך להגיע לוועדה בגלל ההיבטים הפליליים שעשויים להיות פה, אבל אין ספק שהבדיקות שאנחנו עושים במכוני הרישוי – אין להם משמעויות פליליות.

שרית זוכוביצקי: יש להן משמעויות מנהליות על אי חידוש רישיון, זה הכל.

ניר ימין: אל"ף, העמדה שהבענו לגבי עניין הפרסום מקבלת משנה תוקף בכל הנוגע לעבירות פליליות, אבל מן הראוי שגם בנוגע להליכים מנהליים ראוי שזה יועמד לעיון הציבור.

ניר ימין: זה שזה עבירה פלילית זה רק מחדד את הבעיה, זה לא אומר שבעבירות אחרות הבעיה הזו לא קיימת.

קריאות: - -

יערה למברגר: מה זאת אומרת, שבאתר האינטרנט - -

שרית זוכוביצקי: אה, זה – בוודאי.

שרית זוכוביצקי: אז איך אתם רוצים לנסח?

ניר ימין: ננסח את זה אחר כך.

ניר ימין: הפניה לכך – זה באתר האינטרנט.

יעקב גסנר: אני מבקש להדגיש – זה לא רק הציבור.

יעקב גסנר: זה הציבור, זה מכוני הרישוי וזה כל המוסכים שאמורים לטפל ברכב.

יעקב גסנר: גם הם צריכים לדעת.

קריאה: אבל הם אומרים שכל המוסכים שמטפלים – יש להם את הוראות היצרן לאותו רכב שהם מטפלים בו, הם לא צריכים את מאגרי המידע.

קריאה: זה אמור להיות.

אבי גלנצר: תנאי הרישיון למוסך זה קודם כל שיהיה לו הוראות יצרן.

אבי גלנצר: אם לא – אסור לו לעבוד על הרכב.

אבי גלנצר: לכן הערכים האלה נמצאים בכל מוסך מורשה, חייבים להימצא במוסכים מורשים.

ניר ימין: אי אפשר להפנות לערכים עצמם?

ניר ימין: זאת אומרת - כשאני נכנס לאינטרנט יהיה לי לינק לראות את הערכים, אבל כשאני נכנס לעמוד שבו מופיעים הערכים אני אצטרך לשלם אם אני רוצה לראות אותם?

אבי גלנצר: אני משוכנע שאותם מאגרים שקיימים בעולם שאנחנו רכשנו את הזכויות שלהם, יתנו את זה בחוזה שזה לא יפורסם באינטרנט.

אבי גלנצר: יוכלו לראות את זה או במכון הרישוי, משרד התחבורה ואיכות הסביבה.

אבי גלנצר: שם כן יוכלו לראות את זה.

אבי גלנצר: זה תנאי אני יודע שיש אתרים של יצרני רכב ששם אתה כן יכול לראות את הערכים האלה, אבל גם הם מתנים את זה בתשלום.

אבי גלנצר: ישנו תשלום שאתה משלם, דרך האינטרנט ויכול לקבל מאגר מידע כללי על הרכב, כולל את נתוני היצרן לגבי ערכי הבדיקה של זיהום האוויר.

ניר ימין: אבל הערכים נמצאים אצל כל יצרן באופן שונה, כלומר- אם אני רוצה להפנות לערכים מסוימים, אז באתר משרד התחבורה תצטרך להיות הפניה למאזדה, ליונדאי, לכל היצרנים השונים של כלי הרכב.

אבי גלנצר: בעיקרון זה יכול להיות, אם היצרנים יפרסמו את זה.

ניר ימין: בהנחה שהם לא מפרסמים - -

אופיר אקוניס: אין את כל הפרטים האלה?

לאה ורון: מה מקבל הציבור כשהוא מגיע לאגף הרכב במשרד התחבורה- מה הוא מקבל לעיונו?

אבנר פלור: לעיונו הוא מקבל את אותו אתר שמקבל איגוד מכוני הרישוי שבו נמצא תוצר ודגם הרכב שהוא רוצה לבדוק.

לאה ורון: את אומרת – אם אני אגיע, אני אצטרך להקליד, נניח – פורד פוקוס על מנת לראות רק לפורד פוקוס, או שאני אראה את כל הרשימה?

אבנר פלור: לא, אנחנו נקליד לפורד פוקוס ונראה.

אבנר פלור: עוד משהו להדגיש – בכל מקרה כשהוא מבצע את הרישוי השנתי, הוא מקבל, כמו שגם אבי אמר – טופס שמוצמד לרישיון ושם יש את הערכים, גם של היצרן וגם מה שהוא מקבל.

אבנר פלור: הכל שקוף.

אבנר פלור: ואני מוכן להציג לכם את זה, לדגם הספציפי שלו.

אבנר פלור: הכל שקוף לאזרח.

אופיר אקוניס: אז מקבלים דבר כזה, מוצמד לבקשת הרישיון?

אופיר אקוניס: בשנים האחרונות הייתי עם רכב ליסינג, אז לא ראיתי את זה.

אופיר אקוניס: אני מקדם בברכה את השר להגנת הסביבה.

אופיר אקוניס: אני שקלתי לעצור את הישיבה ולבוא ולהצביע.

גלעד ארדן: אני מעריך את זה אבל לדעתי הוא לא מתכוון היום לקיים הצבעה, לצערי.

אופיר אקוניס: אז הסתיימה הישיבה?

גלעד ארדן: לא, ב- 11 היא תסתיים, אבל הוא לא יצביע היום.

גלעד ארדן: הוא קודם שומע את כל - - רבים רוצים לעשות רעש, ויש הרבה מה לומר.

אופיר אקוניס: הבנתי מהיועצת שלך שחלק מיוצרי הרעש העיקריים זה העיריות.

גלעד ארדן: משרד הפנים ועירית תל אביב הגישו התנגדות לנושא של המפוחים.

אופיר אקוניס: המפוח זה הסיפור.

אופיר אקוניס: אני לא יודע כמה מנגנים בקלרינט מ- 2 עד 4.

חמד עמאר: אני מתנגד לזה.

חמד עמאר: צריך לתת שעות מסוימות.

אופיר אקוניס: אתה מתנגד?

אופיר אקוניס: אני מציע לך לבוא בוקר אחד למקום כלשהו, לכמה מקומות, וגם השר ארדן גר שם בעבר, אבל זה דבר מטורף.

אופיר אקוניס: אתה רואה את הגרגרים שעולים למעלה, כמו עמוד אש שעולה.

אופיר אקוניס: זה גם מסריח את הרחוב מדלק, מזהם, מעלה גרגירי אבק לאוויר - -

חמד עמאר: אז תגיע לוועדת הפנים.

אופיר אקוניס: ביקשתי, רציתי להצביע, אבל אני מבין שאין הצבעות.

אופיר אקוניס: האם השר רוצה לומר משהו מיוחד לרגל יום הסביבה הבינלאומי ותקנות התעבורה האלה?

גלעד ארדן: קודם כל – שאני מודה לך, גם למנהלת הוועדה, על זה שמצאתם את הזמן לשבץ את התקנות, כי הן היו תקועות הרבה זמן.

אופיר אקוניס: נכון, אני ראיתי שמופז עוד ביקש אותם מחסון.

גלעד ארדן: כן, הם אמנם אושרו על ידי שר התחבורה הקודם אבל אנחנו בהחלט זיהינו את זיהום האוויר מהתחבורה כאחד המפגעים הקשים ביותר של מדינת ישראל.

גלעד ארדן: נהוג לדבר על התעשייה במפרץ חיפה אבל דווקא התחבורה במטרופולין גוש דן גורמת למפגע בריאותי לא פחות מזה, ולחריגות גבוהות מתקני זיהום אוויר והסמכויות בתחום הזה עוברות אלינו החל מ-2011 בנושא שכמעט כל הסמכויות בתחום זיהום אוויר מכלי רכב.

גלעד ארדן: לכן חשוב לנו שיהיו לנו את כל הכלים או מגוון כלים אפשריים כדי לוודא.

גלעד ארדן: אנחנו עושים בדיקות פתע, בשנת 2009 עשינו 20 אלף - -

אופיר אקוניס: שמענו יש 6 פקחים - -

גלעד ארדן: אנחנו הולכים להכפיל את מספר ניידות כלי הרכב, אבל כמובן – אם זה היה מתבצע באופן שגרתי במכוני הבדיקה, כפי שהתקנות האלה יוכלו לסייע, אז זה יגדיל משמעותית את היכולת שלנו.

גלעד ארדן: לכן הייתי שמח אם התקנות יאושרו היום.

אופיר אקוניס: אנחנו ממש עובדים על זה.

אופיר אקוניס: אתה ידעת שיש תעודה כזו, שמוצמדת לטסט?

אופיר אקוניס: אתה ואני ואני חושב שגם חבר הכנסת עמאר – מזמן לא הלכנו למכון רישוי כי לאחרונה קיבלנו רכב ליסינג.

חמד עמאר: אני עד עכשיו ברכב פרטי.

שרית זוכוביצקי: אז נעשה הפניה לכך

ניר ימין: ההחלטה של הוועדה היא שההפניה באתר האינטרנט תהיה רק לכך שזה מופקד לעיון במשרד התחבורה, ולא הפניה לאתרים שאליהם ניתן להיכנס ולשלם כדי לראות את הערכים, אתרי היצרנים.

אופיר אקוניס: אם אין הערות נוספות – אז בכפוף לשינויים שעשיתם כאן - -

שרית זוכוביצקי: זה יחייב שינויים קלים, אנחנו נעביר לאישור.

אופיר אקוניס: ברור.

אופיר אקוניס: מי בעד?

אופיר אקוניס: תודה, הסעיף אושר.

שרית זוכוביצקי: "(2) בתקנה משנה (ב)- בפסקה (2), במקום "ברכב" יבוא "על אף האמור בתקנת משנה (א3) ברכב שהערכים שקבע יצרן הרכב לא מופיעים ברשימת הערכים".

שרית זוכוביצקי: בפסקה (3), במקום "ברכב" יבוא6 "על אף האמור בתקנת משנה (א4) ברכב שהערכים שקבע יצרן הרכב לא מופיעים ברשימת הערכים".

שרית זוכוביצקי: בפסקה (5) במקום "ברכב" יבוא "על אף האמור בתקנת משנה (א4) ברכב שהערכים שקבע יצרן הרכב לא מופיעים ברשימת הרכב".

שרית זוכוביצקי: בתקנת משנה (ג) במקום "בתקנת משנה (ב) יבוא : "בתקנות משנה (ב) ו – (א5).

שרית זוכוביצקי: התקנות באות לתת מענה במקום שאין ערכים שקבע יצרן הרכב, ואז, במקרים האלה, תחול הבדיקה כפי שקיימת היום ללא שינוי.

ניר ימין: אני חושב שבהוראה הקיימת, ב- (ב2), למשל, אם אנחנו קוראים את התקנות המוצעות יחד עם התקנה הקיימת אז יהיה כתוב: "על אף האמור בתקנת משנה (א1)...." לצורך העניין – "...

ניר ימין: רכב שהערכים שקבע יצרן הרכב לא מופיעים ברשימת הערכים ששנת ייצורו 1995 עד 2003".

ניר ימין: אני חושב שהשנים צריכות לבוא אחרי הרכב, ולא בסוף הרישה - -

שרית זוכוביצקי: טוב, אנחנו רוצים להשאיר את המתכונת כפי שהיא, ולעשות שינויים כדי לא לעשות שינויים.

שרית זוכוביצקי: אבל אם זה נוסח זה פחות משנה.

ניר ימין: אולי שהוועדה תסמיך אותנו בעניין הנוסח כי אני חושב שהשנים אמורות להגיע אחרי הרכב, ולא אחרי הערכים.

ניר ימין: בפסקה (2)- אני לא יודע מה היחס בין פסקה (2) לפסקאות (3) עד (5), אבל בפסקה (2), אחרי "שנת הייצור 95 עד 2003" בתקנה הקיימת, כתוב "בכל נפח".

ניר ימין: לגבי פסקאות (3), (4) ו – (5) כתוב – "המונע במנוע בנזין ששנת ייצורו 95 עד 2003".

ניר ימין: ולאחר מכן – "2004 או לאחריה" לא מתייחסים לכל נפח.

ניר ימין: השאלה אם יש לזה רלבנטיות, או שצריך להוסיף גם ב – (3), (4), ו – (5) את המילים "בכל נפח"?

קריאות: כן.

קריאה: או להוריד בהתחלה.

ניר ימין: אז ב- (ב2) המילים "בכל נפח" יימחקו.

ניר ימין: אתם יכולים רק להסביר על הבדיקות?

ניר ימין: יש בדיקות סיבובי סרק, שזה, אני מבין, בניוטרל?

אבנר פלור: לגבי הסיבובי סרק – זה בעצם כשהרכב עומד ומונע.

אבנר פלור: בדרך כלל, מספר הסיבובים זה בין 700, 800,900 RPM, זה הערך שנקבע, וסיבובים גבוהים זה הערך שבעצם מותאם לנסיעת הרכב.

ניר ימין: ומה זה הסיבובים לדקה?

אבנר פלור: זה בעצם היחידות שלפיהן מודדים את אותו סל"ד.

אבנר פלור: סיבובים לדקה.

אבנר פלור: זה ערך בדיקה אחיד, זה היחידות של הסל"ד, של הסיבובים.

אבנר פלור: זה נקרא – סיבובים לדקה.

קריאות: - -

אבנר פלור: ולגבי כלי הרכב שנקבעו ערכים לגביהם – יש שם ערכים קבועים שהיצרן קבע אותם.

אבנר פלור: הטווח.

אופיר אקוניס: אם אין הערות נוספות – נצביע.

אופיר אקוניס: תודה.

שרית זוכוביצקי: סעיף התחילה – כיוון שאנחנו הנחנו את התקנות מזמן, אנחנו התקדמנו ואנחנו לא צריכים כל כך הרבה זמן.

שרית זוכוביצקי: מבחינתנו, ב- 1 לאוקטובר, 2010 אנחנו כבר נהיה מוכנים, ולכן אני מציע שבמקום נוסח נכתוב: ,תחילתן של תקנות אלה ביום 1.10.2010".

שרית זוכוביצקי: הגנת הסביבה רוצים קודם, ואנחנו נהיה מוכנים.

אופיר אקוניס: לגבי ההערה – אני מבקש שתסכם לי את ההצעה שלך לגבי בקשת הצבא, לפני שאנחנו מאשרים לחלוטין את התקנות הללו.

אופיר אקוניס: ביקש הצבא להחריג אותם מתוך נסיבותיהם, שרכבים ישנים בימ"חים שהם לא יכולים לעמוד בכל הקריטריונים האלה – אלא שהבנו אחר כך שבלאו הכי עושים את הבדיקות בצורה עצמאית לחלוטין, ובלאו הכי הדבר הזה לא חל עליהם.

אופיר אקוניס: יש פה איזה ניואנסים משפטיים, אז תסביר שוב.

ניר ימין: להבנתי, תקנה 318א' עוסקת ברישום כלי רכב וחידוש רישיון.

ניר ימין: ממילא, מאחר שצה"ל משמש כרשות רישוי הוא לא פועל לפי התקנה הזו אלא יש לו סמכות רישוי עצמאית ולכן ממילא הוא לא אמור להיות כפוף להוראות התקנה, נציג צה"ל ציין קודם לכן שיש הוראות שבהן מתייחסים לצה"ל ומחריגים אותם כדי שהם יוכלו אחר כך להעתיק את ההוראות להוראותיהם.

ניר ימין: זה נכון, רק שבתקנות ההן, אם לא היה נאמר אחרת הם היו צריכים להשתמש בסמכות הפטור הגורפת שלהם כדי להחריג.

ניר ימין: וכאן, מלכתחילה, התקנה הזו לא חלה, ולכן, לכאורה, הם לא צריכים לעשות שימוש בסמכות הפטור.

ניר ימין: לכן, למיטב הבנתי אין צורך להחריג את צה"ל בתקנה הזו, אלא אם כן יש משהו שפספסתי.

אופיר אקוניס: ממה אתה חושש, מרכב שייצא מהימ"ח בשעת חירום וייבדק על ידי ניידת של המשרד להגנת הסביבה?

עומרי שגב: המטרה שלנו היא לא להתחמק מהניידות של הגנת הסביבה אלא לעמוד בהוראות החוק.

לאה ורון: אם אתם רושמים את כלי הרכב שלכם, את חלקם – אזי יחולו עליכם התקנות.

לאה ורון: אם אינכם רושמים, וההנחה של הוועדה היא שכלי הרכב שבימ"ח לא נרשמים במשרד הרישוי, אזי התקנות לא חלות עליכם.

עומרי שגב: למיטב ידיעתי הם כן רשומים במרשם.

עומרי שגב: נציג משרד התחבורה אמר לי לפני כמה ימים שהם לא רשומים, לדעתו.

עומרי שגב: את זה צריך לבדוק.

עומרי שגב: את זה אני לא יודע להגיד לכם כרגע.

עומרי שגב: אני מכיר שהם כן רשומים, אבל אנחנו נצטרך לבדוק את זה.

ניר ימין: אני חושב שנציג משרד התחבורה בדק את זה.

אבנר פלור: בדקתי עם אגף מערכות מידע.

אבנר פלור: הרכבים החומים, אלה שבחירום, לא מוגדרים אצלנו.

עומרי שגב: לא רשומים ברשות הרישוי במשרד התחבורה אלא נמצאים ברשות הרישוי בצה"ל.

עומרי שגב: כאמור – אני התייחסתי לשני סוגי רכבים: אלה שנמצאים בימ"חים, בחירום, ואלה שנמצאים בסדיר, ומשמשים אותנו, ולדעתי אלה בוודאות רשומים.

עומרי שגב: אלה שנמצאים בסדיר – ביקשתי שתוך שנתיים נדע להחליף אותם כי הם מזוודים בזיווד מיוחד שאנחנו נצטרך להחליף אותם.

עומרי שגב: לכן ביקשתי שנתיים להחליף את המנועים או את הרכבים שנמצאים בשירות סדיר.

עומרי שגב: זה החלק הקטן יותר, אגב, של הרכבים.

עומרי שגב: הרכבים שנמצאים במעמד של רכבי חירום – אותם, לדעתי, הם כן רשומים.

עומרי שגב: אני אשמח אם הוועדה תאפשר לנו לבדוק את זה ולתת תשובה לאחר מכן.

עומרי שגב: אני לא הצלחתי להשיג את הנציגים שמטפלים בזה אצלנו, בצבא, לפני הדיון.

אופיר אקוניס: אנחנו חייבים לאשר את זה.

אופיר אקוניס: אנחנו נאשר את התקנות, כי הנושא חשוב לנו.

אופיר אקוניס: לא נוכל לאכזב את השר להגנת הסביבה גם כאן, אז נאשר את כל התקנות ואם תרצו לתקן תהיו בהידברות.

אופיר אקוניס: התקנות יובאו בסופו של דבר, ואני בטוח שבמשרד התחבורה וגם במשרד להגנת הסביבה תמצאו אוזן קשבת להערות שלכם או להחרגות שלכם, ואז יביאו תיקון לתקנה, אם יהיה צורך.

עומרי שגב: לעניין הרכבים הסדירים כן אפשר לייצר פרק זמן של שנתיים שבו נחליף את הרכבים או את המנועים?

אבנר פלור: כמו שאמרתי – שוב, אותו ערך שנקבע לגבי ה - - שנקבע על בסיס מחקר, וכמעט אחוז גבוה של הרכבים עומד בזה.

אבנר פלור: אז אי אפשר להגיע לוועדה בלי נתונים, סתם להפריח איזושהי בקשה בלי שעשיתם בדיקה?

עומרי שגב: סליחה.

עומרי שגב: אני הגעתי לוועדה עם נתונים , כשבדקנו גם אנחנו, בצה"ל, את הרכבים שנמצאים אצלנו, בדיקה מדגמית, בשלב הזה, ולא בדיקה כוללת.

עומרי שגב: בבדיקה המדגמית שהרכבים שנמצאים, משנת 94 ומטה, אנחנו כנראה לא נוכל לעמוד בתקן החדש שנקבע.

עומרי שגב: על כן אנחנו מבקשים של השיהוי הזה, כדי שנוכל להחליף את המנועים ו/או את הרכבים כדי שנוכל לעמוד בתקנות.

אבנר פלור: למרות שהם אל רשומים אצלנו ואתה בכל זאת מתעקש שיש - -

עומרי שגב: נכון.

אבי גלנצר: אני רוצה להעיר בקשר לרכב הצבאי - חלק מהרכב הצבאי עובר רישוי שנתי, עובר רישוי בתחנות הבדיקה הפרטיים.

אבי גלנצר: הם עומדים בכל התקנים ואנחנו בודקים אותם בדיוק כמו שאנחנו בודקים רכב אזרחי.

אבי גלנצר: הם מסוגלים לעמוד ועומדים בתקנים.

אבי גלנצר: הדבר היחידי, ופה אני רוצה לחזק את דברי משרד התחבורה – אנחנו לא מדווחים עליהם לאגף המידע, כי אגף המידע, אין לו שום אינפורמציה לגבי הרכבים האלה.

אבי גלנצר: המידע הזה נשמר אצלנו במכוני הרישוי והוא מועבר אחת לחודש לאחראי בצה"ל על הרכבים שבאים לרישוי, כך שאותם רכבים שמגיעים לרישוי שנתי במכוני הרישוי נבדקים כמו כל רכב אחר.

עומרי שגב: ולכן רכב כזה, עכשיו, כשיגיע, ייפסל.

קריאות: - -

עומרי שגב: להחליף רכבים או להחליף מנועים על מנת שנוכל לעמוד בתקנות.

אבי גלנצר: לא יצטרכו להחליף – לא רכבים ולא מנועים.

אופיר אקוניס: אתה מדבר על הרכבים המבצעיים או גם על הרכבים המוצמדים?

עומרי שגב: לא, לא.

עומרי שגב: ממש לא.

עומרי שגב: אני מדבר על רכבים שהם רכבים מבצעיים, סדירים, או רכבים מבצעיים חירום.

עומרי שגב: זאת אומרת – אלה רק רכבים מבצעיים, רכבים מבצעיים סדירים או רכבים מבצעיים חירום.

אופיר אקוניס: חוץ מזה אתם משתמשים גם ברכבי ליסינג, לא?

עומרי שגב: כן, היום יש רכבי ליסינג והם לא רובם.

שרית זוכוביצקי: - -

עומרי שגב: בוודאי, בוודאי שהרכבים האלה עומדים.

קריאות: - -

קריאה: אבל צריך לצמצם את זה לכלי הרכב שרשומים במרשם כלי הרכב כי ממילא זה מה שחל.

קריאה: הרכב של הצבא הוא רכב של הצבא.

קריאות: - -

ניר ימין: אני רוצה להבין מה ההחלטה של הוועדה – איזה סוגים של כלי רכב של צה"ל?

עומרי שגב: סוגים של כלי רכב זה אמבולנסים ישנים, פורד סיירה ישנה שמשמשת רכב שהוא רכב שירות, רכבים ש - - קריאות: - -

עומרי שגב: רכבים שמזוודים בזיווד מיוחד, רכבים שהם ניידות שירות, הם עדיין פורד סיירה, גם אותי זה הפתיע.

עומרי שגב: מ – 83 עד 92.

ניר ימין: "כלי רכב המשמשים לפעילות מבצעית"?

ניר ימין: ככה אתה מציע להגדיר אותם?

ניר ימין: איך אתה מציע להגדיר את הסוג הזה של כלי הרכב?

עומרי שגב: כלי רכב המשמשים לפעילות ביטחונית, כן.

ניר ימין: כל הרכבים של צה"ל משמשים לפעילות ביטחונית, לכאורה.

קריאות: מבצעית.

אופיר אקוניס: אולי תנסחו?

אופיר אקוניס: אני מציע שנאשר את התקנות ונסמיך אתכם להידברות, גם אותך, היועץ המשפטי, מול הייעוץ המשפטי של הצבא וכמובן הייעוץ המשפטי של משרדי התחבורה והגנת הסביבה – להחריג את הפעילות המבצעית.

ניר ימין: וגם על אלה – הכוונה היא רק לשנתיים?

עומרי שגב: את הרכבים הסדירים לשנתיים ואת אלה שבימ"חים - -

שרית זוכוביצקי: אז נעשה הוראת מעבר.

ניר ימין: אבל עכשיו הוא מדבר גם על הסדירים, לא רק על המבצעיים.

עומרי שגב: על הסדירים.

עומרי שגב: שוב – המבצעיים מחולקים לשניים: אלה הסדירים, שמשמשים אותנו עכשיו, ברגעים אלה ואלה ש - - בימ"חים ומשמשים רק בתרגילים - -

אבנר פלור: אני מציע – שאם הוא יכול להגיע עם נתונים יותר ברורים – אפשר לאשר, אבל עם נתונים.

קריאות: - -

עומרי שגב: לרכבי החירום ביקשתי החרגה מלאה.

אופיר אקוניס: קיבלת.

לאה ורון: הוועדה מסמיכה את היועץ המשפטי לבדוק ביחד עם המשרדים הנוגעים נוסח שיאמר שכלי רכב שנרשמו בהתאם לתקנה 318א', אלה שמשמשים את הצבא מבצעית, או בימ"חים, יוחרגו מהתקנות האלה למשך שנתיים.

חמד עמאר: הוא רוצה להחריג אותם בכלל.

עומרי שגב: ימ"חים זו החרגה מוחלטת, רכבים סדירים – החרגה לשנתיים.

קריאות: - -

ניר ימין: בכל מקרה מדובר על כלי רכב שנרשמו בהתאם לתקנות התחבורה, לא כלי רכב שנרשמו אצלכם, בצה"ל.

ניר ימין: אני רוצה לחזור כדי שזה יבוא לידי ביטוי בפרוטוקול: כלי רכב שנרשמים בהתאם לרשות הרישוי שמנוהלת במשרד התחבורה, בהתאם לתקנה 282 - כלי רכב שבבעלות צה"ל ונרשמים ברשות הרישוי בהתאם לתקנה 282, מתוך כלי הרכב האלה, על אלה שמשמשים לפעילות מבצעית התקנה תחול בעוד שנתיים וכלי הרכב שנמצאים בימ"חים לחירום יוחרגו באופן גורף.

דפנה עין דור: והכל רק מ- 94 ומטה.

ניר ימין: הכל רק לעניין בדיקת HC, הפחממנים.

אופיר אקוניס: אני מאשר את סעיף התחילה והסעיף שינוסח אחר כך בהתאם להוראות הצבא.

אופיר אקוניס: אני מודה לכם, התקנות אושרו.

אופיר אקוניס: יום סביבה בינלאומי שמח.

אופיר אקוניס: ישיבה זו נעולה.